VSL sodba in sklep II Cp 3653/2012
Sodna praksa višjih sodišč, 2013-06-19

Anton Bizjak (preds.), Tomaž Pavčnik (poroč.), Nataša Ložina

STVARNO PRAVO - IZVRŠILNO PRAVO - ZEMLJIŠKA KNJIGA

nedopustnost izvršbe - načelo zaupanja v zemljiško knjigo - aktivna legitimacija tretjega

Procesna predpostavka tožbe za nedopustnost izvršbe je vezana na obstoj sklepa o zavrniti ugovora tretjega. To velja tudi tedaj, ko je bila izdaja takšnega sklepa napačna.

I. Pritožba proti delni sodbi se zavrne in se delna sodba potrdi.

II. Pritožbi proti sklepu v točki II izreka izpodbijane odločbe ter proti odločitvi o stroških (točka III izreka), v delu, ki se nanaša na drugo, tretjo, četrto, šesto, osmo in enajsto toženko se ugodi in se izpodbijani sklep v opisanem obsegu razveljavi ter vrne sodišču prve stopnje v nov postopek.

III. Odločitev o pritožbenih stroških se pridrži za končno odločbo.

1. V tej pravdi tožnica kot tretja uveljavlja nedopustnost izvršbe na nepremičnine, na katerih naj bi zunajknjižno pridobila solastninsko pravico. Sodišče je izdalo delno sodbo glede izvršbe, kolikor se nanaša na upnico deseto toženko. Glede drugo, tretje, četrto, šesto, osmo in enajstotoženke, pa je sodišče izdalo sklep, s katerim je tožbo glede njih zavrglo.

2. Proti odločbi vlaga pritožbo tožnica. Sklicuje se na vse zakonske pritožbene razloge in sodišču predlaga, naj zahtevku ugodi, če pa ne, naj odločbo vsaj razveljavi in zadevo vrne sodišču prve stopnje v nov postopek. Glede sodbe meni, da posega v njeno ustavno varovano lastninsko pravico. Utemeljuje, da je pridobila zunajknjižno lastninsko pravico. Nasprotuje razlogom sodišča, ki zavrnitev zahtevka utemeljujejo s tem, da se je sama zavezala kot solidarni porok. Trdi, da sodišče nima razlogov glede nepremičnin, vpisanih v vl. št. 594 k.o. X.

3. Pritožba je bila vročena ostalim strankam. Odgovorov na pritožbo sodišče ni prejelo.

4. Pritožba proti delni sodbi ni utemeljena, pritožba proti sklepu pa je utemeljena.

5. Razlogi sodbe se nanašajo izključno na nedopustnost izvršbe, v kateri ima položaj učnika desetotoženec. Razlogov je veliko, pravno relevanten in za zavrnitev zahtevka tudi zadosten, pa je ta, da je desetotoženec zastavno pravico pridobil pravnoposlovno. Ker je tako in ker morebitna slaba vera desetotoženke ni bila ugotovljena, dejanska ugotovitev o dobri veri pa v pritožbi sploh ni izpodbijana, je desetotoženka varovana z učinkom načela zaupanja v zemljiško knjigo (10. člen SPZ (1) oziroma 8. člen ZZK-1 (2)). Vse ostalo je pravno nepomembno. Odločitev sodišča prve stopnje o zavrnitvi zahtevka zoper deseto toženko (na katero se nanašata izvršilna postopka pod številkama Okrajnega sodišča v Brežicah In 200/2006 ter In 5/2007), je zato pravilna. Ker pritožba ni utemeljena, podani pa niso niti razlogi, na katere je treba paziti po uradni dolžnosti, je pritožbeno sodišče pritožbo v tem delu zavrnilo in izpodbijano delno sodbo glede desetotoženke potrdilo (procesno pooblastilo za odločitev je podano v 353. členu ZPP (3)).

6. Procesna predpostavka za vložitev tožbe za nedopustnost izvršbe, kakor smiselno izhaja iz 65. člena ZIZ (4), ni okoliščina, ali posamezen upnik na ugovor odgovori ali ne, marveč to, ali sodišče ugovor zavrne ali ne. Torej: tudi če je sklep o ugovoru napačen, mora imeti tretji možnost svojo pravico uveljavljati v pravdi. Te predpostavke (torej: obstoja bodisi sklepa o zavrnitvi ugovora bodisi nasprotnega sklepa o ugoditvi ugovoru), pa sodišče prve stopnje ni ugotavljalo. Ker je tako, sklep nima razlogov o odločilnem dejstvu. Podana je bistvena kršitev pravdnega postopka iz 14. točke drugega odstavka 339. člena ZPP). Na podlagi procesnega pooblastila iz 3. točke 365. člena ZPP je zato pritožbeno sodišče pritožbi zoper sklep glede odločitve v 2. točki izreka ter glede stroškov vseh tožencev, razen desetotoženke v III. točki izreka ugodilo in sklep v opisanem obsegu razveljavilo. Sodišče prve stopnje bo moralo odgovoriti na zastavljeno vprašanje, kakšen sklep je izdalo izvršilno sodišče, ko je odločalo o ugovoru tretje.

---------------------------------------------------------------------------------------------------------------

(1) Stvarnopravni zakonik (Ur. list RS, št. 87/2002).

(2) Zakon o zemljiški knjigi (Ur. list RS, št. 58/2003).

(3) Zakon o pravdnem postopku (Ur. list RS, št. 73/2007 – uradno prečiščeno besedilo; ter poznejše spremembe tega predpisa).

(4) Zakon o izvršbi in zavarovanju (Ur. list RS, št. 51/1998 ter poznejše spremembe tega predpisa).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.